Valentīns Jeremejevs

**Valentīns Jeremejevs** (dzimis  Rīgā) ir Latvijas uzņēmējs, politiķis un aktīvists. Šobrīd partijas "Tautas varas spēks" (iepriekš — ''Alternative'') līderis. Darbojies Latvijas Zaļajā partijā. Pazīstams arī kā skandalozs sabiedriskais aktīvists, regulārs dažādu protesta akciju rīkotājs un dalībnieks.

## Izglītība
1994.gadā ieguvis vidējo izglītību Rīgas 95. vidusskolā.

2000. gadā absolvējis Latvijas Universitātes Ekonomikas un Vadības fakultāti, specialitāte — starptautiskās ekonomiskās attiecības.

## Profesionālā darbība
Viens no pirmajiem uzņēmējiem jaunajā Latvijas vēsturē, kurš atvēra ražošanu Ķīnas Tautas Republikā. 2004. un 2005. gadā Latvijas Republikas ekonomiskais pārstāvis Ķīnas Tautas Republikā.

2008. gadā atvēris dūņu kosmētikas produktu ražošanas uzņēmumu "ELIĒR", nodarbojas ar uzņēmuma stratēģisko attīstību. Iecelts arī kā valdes amatpersona laulātās Kristīnes Jeremejevas dibinātajā uzņēmumā SIA "Beauty Retail", kas izplata ELIĒR zīmola dūņu kosmētikas preces interneta veikalos.

2011. gadā nodibināja labdarības fondu "ELIER Charity Foundation".

2015. gadā dibināja nekustamo īpašumu pakalpojumu uzņēmumu SIA "Dārziņu nami", kas savukārt kopā ar Igaunijas uzņēmumu *OU Adviser Finances* pārvalda finanšu investīciju uzņēmumu SIA "Aeternum Libertarian Foundation", kurā V. Jeremejevs darbojas direktora amatā. Igaunijas uzņēmuma *OU Adviser Finances* īpašnieki ir Valērijs Kasjanovs kopā ar Jeļenu Kasjanovu.

2016. gadā sāka vadīt Latvijas Zinātņu Akadēmijas Zinātnes Fondu, kas nodarbojas ar zinātnes tēla veidošanu, tehnoloģijas un izgudrojumu komercializāciju. Fondu vadīja valdes priekšsēdētaja amatā līdz 2020. gadam.

## Politiskā un sabiedriskā darbība
Darbojies Latvijas Zaļajā partijā, bijis tās Rīgas nodaļas vadītājs.

2018. gadā nodibinājis politisko biedrību "Tautas varas fronte", oficiāli reģistrēta kā politiķa un uzņēmēja Andreja Jonkina biedrība "Tautas tiesību kustība". Biedrības valdē bija arī Jānis Lamberts un bijušais distanču slēpotājs, olimpisko spēļu dalībnieks Roberts Raimo. Biedrība aktīvi iesaistījusies dažādos protestos, tai skaitā izplatot viltus ziņas par Covid-19 vīrusu, kā arī V. Jeremejeva vadībā uzsāka parakstu vākšanu par referendumu nolūkā aizliegt LGBT kustības pasākumu Baltijas praids.

2020. gada nogalē pret V. Jeremejevu tika uzsākts kriminālprocess par huligānismu, uzskatot, ka viņa izplatītās viltus ziņas par Covid-19 izplatību ir saistītas ar sabiedrības drošības apdraudējumu, un tās izraisījušas sabiedrisko rezonansi, radījušas neizpratni par likumību un ir vērstas pret epidemioloģisko drošību. Apcietināts 9. decembrī, vēlāk atbrīvots pret drošības naudu 50 000 eiro apmērā. Pēc tam turpinājis piedalīties saistītās aktivitātēs, tā piemēram 2021. gadā piedalījās politiķa Aināra Šlesera vadītās partijas "Latvija pirmajā vietā" rīkotajā protestā pret obligātu vakcināciju pret Covid-19 vīrusu. Saistībā ar tiesas lēmumu par biedrības "Tautas tiesību kustība" iesaisti viltus ziņu izplatīšanā par Covid-19, 2021. gadā biedrības darbība tika izbeigta. 2022. gadā prokuratūra izbeidza lietu pret V. Jeremejevu un feldšeri Marinu Kornatovsku, kurus 2020. gada nogalē aizturēja par viltus ziņu izplatīšanu saistībā ar Covid-19, pamatojot ar to, ka viņu darbībās nav noziedzīga nodarījuma sastāva.

2021. gada laikā Valentīns Jeremejevs izveidoja vairākas jaunas sabiedriskas organizācijas: Bērnu veselības aizsardzības kustība, Neatkarīgā skolotāju arodbiedrība, Nevakcinēto alianse, Latvijas vīru biedrība.

2022. gada maijā V. Jeremejevs nonāca partijas ''Alternative'' vadībā, pārveidojot to par partiju "Tautas varas spēks". Partija piedalījās 14. Saeimas vēlēšanās, taču, nepārvarot 5% barjeru, Saeimā neiekļuva. Pēc vēlēšanu rezultātu paziņošanas, Jeremejevs rezultātus apstrīdēja, iesniedzot sūdzības Centrālajā vēlēšanu komisijā. Tāpat viņš izplatīja savu viedokli sociālajos medijos, ko pēc tam pārpublicēja V. Jeremejeva izveidotās sabiedriskās organizācijas, kā, piemēram, Neatkarīgā skolotāju arodbiedrība.

Kandidēja 2024. gada Eiropas Parlamenta vēlēšanās no partijas "Tautas varas spēks, bet netika ievēlēts. 2025. gada Rīgas domes vēlēšanās kandidēja partijas "Stabilitātei!" sarakstā, taču netika ievēlēts.

## Atsauces